62022CC0246
ЗАКЛЮЧЕНИЕ НА ГЕНЕРАЛНИЯ АДВОКАТ
J. RICHARD DE LA TOUR
представено на 20 април 2023 година (
1
)
Дело C‑246/22
BW
при участието на
Staatsanwaltschaft Köln,
Bundesamt für Güterverkehr
(Преюдициално запитване, оправено от Amtsgericht Köln (Районен съд Кьолн, Германия)
„Преюдициално запитване — Транспорт — Комбиниран транспорт на товари — Директива 92/106/ЕИО — Международен автомобилен транспорт — Регламент (ЕО) № 1072/2009 — Превоз на празни контейнери с цел натоварването и разтоварването на товарите, представляващ неразделна част от превоза на натоварените контейнери — Каботажни превози“
I. Въведение
1.
Настоящото преюдициално запитване се отнася до тълкуването на Директива 92/106/ЕИО на Съвета от 7 декември 1992 година относно създаването на общи правила за някои видове комбиниран транспорт на товари между държавите членки (
2
) и на Регламент (ЕО) № 1072/2009 на Европейския парламент и на Съвета от 21 октомври 2009 година относно общите правила за достъп до пазара на международни автомобилни превози на товари (
3
).
2.
Запитването е отправено в рамките на спор между BW, управителка на установено в Румъния транспортно дружество, и Bundesamt für Güterverkehr (Федералната служба за контрол на превоза на товари, Германия, наричана по-нататък „BAG“) относно наложена административна имуществена санкция за нарушение на разпоредбите за каботажните превози, състоящо се в това, че BW е надвишила предвиденото в член 8 от Регламент № 1072/2009 ограничение при транспортирането на празни контейнери, които не попадат в обхвата на предоставеното за комбинирания превоз привилегировано третиране.
3.
В този контекст Съдът следва да определи дали превозът на празни контейнери до мястото на натоварване или от мястото на разтоварване на товарите, когато предхожда пряко превоза на натоварени контейнери, извършван в рамките на комбиниран транспорт, или когато се осъществява непосредствено след него, попада в обхвата на понятието „комбиниран транспорт“, или за такъв превоз трябва да се прилагат предвидените в този регламент ограничения за каботажните превози.
4.
В резултат на анализа в настоящото заключение ще предложа на Съда да постанови, че член 1 от Директива 92/106 и член 8 от Регламент № 1072/2009 трябва да се тълкуват в смисъл, че превозът на празни контейнери до мястото на натоварване или от мястото на разтоварване на товарите представлява неразделна част от превоза на натоварените контейнери така, че превозът на празни контейнери участва в привилегирования превоз на пълни контейнери, доколкото в рамките на комбиниран транспорт същият е изключен от разпоредбите относно каботажните превози, предвидени в Регламент № 1072/2009.
II. Правна уредба
А.
Правото на Съюза
1. Директива 92/106
5.
Трето, пето и шесто съображение от Директива 92/106 гласят:
„като има предвид, че увеличаващите се проблеми относно задръстванията по пътищата, околната среда и пътната безопасност изискват в обществен интерес по-нататъшно развитие на комбинирания транспорт като алтернатива на автомобилния транспорт;
[…]
като има предвид, че по-засиленото прибягване до комбиниран транспорт ще бъде насърчавано чрез освобождаване от всички количествени ограничения и чрез премахване на различните административни ограничения, които все още съществуват в областта на автомобилния транспорт;
като има предвид, че при методите за комбиниран транспорт, за да се стигне до реални намаления на пътните задръствания, подобни облекчения трябва да се отнасят за маршрут с ограничено разстояние“.
6.
Член 1 от тази директива предвижда:
„Настоящата директива се прилага за операции по комбиниран транспорт, без да се засягат разпоредбите на Регламент (ЕИО) № 881/92[ (
4
)].
За целите на настоящата директива „комбиниран транспорт“ означава превоз на товари между държави членки, при който камион, ремарке или полуремарке, със или без влекач, подвижно тяло или контейнер от 20 или повече фута, използва пътната мрежа в началния или крайния етап от маршрута, а през останалата част — релсов път или вътрешни водни пътища, или услуги на морския транспорт, при което тази част надвишава 100 километра по въздушна линия и представлява първоначалния или крайния етап от маршрута:
–
между точката, в която товарите са били натоварени, и най-близката подходяща товарна железопътна гара за първоначалния етап, и между най-близката подходяща железопътна гара за разтоварване и точката, където товарите са били разтоварени за последната част от превоза, или,
–
в радиус, непревишаващ 150 км по права линия от вътрешно водно пристанище или морско пристанище на товарене или разтоварване“.
7.
Член 4 от посочената директива гласи:
„Всички автомобилни превозвачи, установени в държави членки, които отговарят на изискванията за достъп до това занятие и за достъп до пазара за транспорт на товари между държавите членки, имат право да извършват, в рамките на операцията по комбиниран транспорт между държавите членки, превоз в първоначалната или последната част от пътния превоз, който е съставна част от операцията по комбиниран транспорт и който може или не може да включва пресичане на граница“.
2. Регламент № 1072/2009
8.
Съображения 2, 13, 15 и 16 от Регламент № 1072/2009 гласят:
„(2)
Създаването на обща транспортна политика включва, inter alia, установяването на общи правила по отношение на достъпа до пазара на международния автомобилен превоз на товари на територията на [Европейския съюз], както и определянето на условията, при които превозвачи, установени извън държава членка, могат да извършват транспортни услуги в държава членка. Тези правила трябва да бъдат установени по начин, който да допринася за доброто функциониране на вътрешния транспортен пазар.
[…]
(13)
На превозвачите на товари, притежатели на лиценза на Общността, предвиден в настоящия регламент, както и превозвачите с разрешение да извършват някои категории международни услуги за превоз на товари, следва да бъде разрешено да извършват временно вътрешни транспортни услуги в държава членка в съответствие с настоящия регламент, без да имат седалище или да са установени по друг начин в нея. […]
[…]
(15)
Без да се засягат разпоредбите в Договора относно правото на установяване, каботажните превози представляват предоставяне на услуги от превозвачи в рамките на държава членка, в която не са установени, и не следва да бъдат забранени, при условие че не се извършват по начин, който създава постоянна или продължителна дейност в същата държава членка. […]
(16)
Настоящият регламент не засяга разпоредбите относно входящия или изходящия автомобилен превоз на товари като етап от маршрут при комбиниран транспорт съгласно [Директива 92/106]. Вътрешните автомобилни превози в рамките на приемащата държава членка, които не са част от операциите по комбиниран транспорт, предвидени в [Директива 92/106], попадат в обхвата на определението за каботажни операции и следва да отговарят съответно на изискванията на настоящия регламент“.
9.
Член 1 от този регламент е озаглавен „Приложно поле“ и гласи:
„1.   Настоящият регламент се прилага за международния автомобилен превоз на товари за чужда сметка или срещу възнаграждение за пътувания в рамките на територията на [Съюза].
[…]
4.   Настоящият регламент се прилага за вътрешния автомобилен превоз на товари, извършван временно от превозвач, установен извън държавата членка, както е предвидено в глава III.
5.   Следните видове превоз и празни курсове, направени във връзка с такъв превоз, не изискват лиценз на Общността и са освободени от всякакви изисквания за други разрешителни за превоз:
[…]
г)
превоз на товари с моторни превозни средства […]
[…]“.
10.
Член 2 от посочения регламент е озаглавен „Определения“ и предвижда:
„За целите на настоящия регламент:
[…]
2)
„международен превоз“ означава:
а)
пътуване с товар, което се извършва от превозно средство, чиито място на отпътуване и място на пристигане са в две различни държави членки, със или без транзитно преминаване през една или повече държави членки или трети държави;
б)
пътуване с товар, което се извършва от превозно средство от държава членка до трета държава или обратно, със или без транзитно преминаване през една или повече държави членки и трети държави;
в)
пътуване с товар, което се извършва от превозно средство между трети държави, с транзитно преминаване през територията на една или повече държави членки; или
г)
празни курсове, направени във връзка с превоза, посочен в букви а), б) и в);
3)
„приемаща държава членка“ означава държавата членка, в която даден превозвач извършва дейност и която е различна от неговата държава членка на установяване;
4)
„превозвач, установен извън държавата членка“ означава предприятие за автомобилен превоз на товари, което извършва дейност в приемаща държава членка;
[…]
6)
„каботажни превози“ означава вътрешен превоз за чужда сметка или срещу възнаграждение, извършван временно в приемаща държава членка в съответствие с настоящия регламент;
[…]“.
11.
Глава III от същия регламент е озаглавена „Каботаж“ и включва по-специално член 8, който гласи следното:
„1.   Всеки превозвач, осъществяващ превози за чужда сметка или срещу възнаграждение, който е притежател на лиценз на Общността и чийто водач, ако е гражданин на трета държава, притежава атестация за водач, има право съгласно условията, посочени в настоящата глава, да извършва каботажни превози.
2.   След доставката на товарите, превозвани при входящия международен превоз, на посочените в параграф 1 превозвачи на товари се разрешава да извършват с едно и също превозно средство или — в случай на състав от превозни средства — с моторното превозно средство от състава, до три каботажни превоза непосредствено след международен превоз от друга държава членка или от трета държава до приемащата държава членка. Последното разтоварване по време на каботажен превоз преди напускане на приемащата държава членка се извършва в срок от седем дни от последното разтоварване в приемащата държава членка по време на входящия международен превоз.
[…]“.
Б.
Германското право
12.
Член 13 от Verordnung über den grenzüberschreitenden Güterkraftverkehr und den Kabotageverkehr (Наредба за международните автомобилни превози на товари и каботажни превози) (
5
) от 28 декември 2011 г. предвижда:
„Международен комбиниран превоз за чужда сметка или срещу възнаграждение означава превоз на товари, при който:
1.   моторното превозно средство, ремаркето, шасито, контейнерът с дължина най-малко 6 метра осъществяват част от пътуването по пътната мрежа и друга част от пътуването с железопътен транспорт или с речен или морски кораб (пътуване с морски транспорт над 100 километра по права линия),
2.   цялото пътуване се извършва отчасти на територията на страната и отчасти в чужбина, и
3.   автомобилният превоз на територията на страната се извършва само между мястото на натоварване или разтоварване и
a)
най-близката подходяща железопътна гара или
b)
вътрешно водно пристанище или морско пристанище, което се намира в радиус, непревишаващ 150 km по права линия (на товарене или разтоварване)“.
13.
Член 15, параграф 1 от тази наредба гласи:
„Предприемач, чието предприятие е установено в държава членка […], може да извършва при комбинирания превоз по смисъла на член 13 натоварване или разтоварване на територията на страната, ако отговаря на изискванията за достъп до професията и за достъп до пазара на автомобилни превози на товари между държавите членки“.
III. Фактите по спора в главното производство и преюдициалният въпрос
14.
На 22 януари 2020 г. и на 6 февруари 2020 г. BAG провежда оперативни проверки на дружеството Contargo Rhein-Neckar GmbH и въз основа на тях оспорва 60 превоза, извършени в периода от 6 до 27 май 2019 г. от установено в Румъния транспортно дружество, управлявано от BW.
15.
BAG твърди, че най-малко в 57 случая извършени от BW превози на празни контейнери не попадат в обхвата на привилегирования комбиниран транспорт и следователно представляват каботажни превози. При изпълнение на управленските правомощия на BW било нарушено ограничението от 3 каботажни превоза в рамките на 7 дни, предвидено в член 8 от Регламент (ЕО) № 1072/2009.
16.
BW поддържа, че превозът на празни контейнери е част от превоза на натоварените контейнери, който попада в обхвата на привилегирования комбиниран транспорт. BW пояснява, че извършва дейност по приемане на пълни контейнери на вътрешен контейнерен терминал, за да ги превози до съответния получател. След разтоварването на товарите вече празните контейнери отново се превозват до вътрешен контейнерен терминал. Накрая, след повторното им натоварване отново се осъществява превозът до вътрешен контейнерен терминал и оттам до пристанища за транспортиране с морски кораб. Според BW превозът на празните контейнери също не следва да се разглежда поотделно, а да се счита за съставна част от цялостния договор за превоз и следователно да се ползва от привилегиите на комбинирания транспорт.
17.
На 30 октомври 2020 г. BAG налага на BW административна имуществена санкция в размер на 8625 евро поради извършено нарушение на разпоредбите относно каботажните превози.
18.
BW обжалва това решение по административен ред, като поддържа, че разглежданите превози попадат в обхвата на изключението относно комбинирания транспорт. Според BW тези превози не следва да се разглеждат поотделно, а са част от основния договор.
19.
Обратно, BAG счита, че превозът на празни контейнери преди натоварване или след разтоварване не попада в обхвата на привилегирования комбиниран транспорт, а трябва да се разглежда самостоятелно. Следователно такъв превоз на празни контейнери попадал в обхвата на член 8 от Регламент № 1072/2009, който установявал ограничения за каботажните превози — по-специално задължението за извършване на международен превоз и ограничението от 3 каботажни превоза в рамките на 7 дни.
20.
При тези обстоятелства Amtsgericht Köln (Районен съд Кьолн, Германия) решава да спре производството и да постави на Съда следния преюдициален въпрос:
„Представлява ли превозът на празни контейнери до [натоварването], съответно от [разтоварването], неразделна част от превоза на натоварените контейнери така, че превозът на празни контейнери да участва в привилегирования превоз на пълни контейнери, доколкото при комбиниран транспорт същият е изключен от разпоредбите относно каботажните превози?“.
21.
Писмени становища представят BAG и Европейската комисия.
IV. Анализ
22.
С преюдициалния си въпрос запитващата юрисдикция иска да се установи дали член 1 от Директива 92/106 и член 8 от Регламент № 1072/2009 трябва да се тълкуват в смисъл, че превозът на празни контейнери до мястото на натоварване или от мястото на разтоварване на товарите представлява неразделна част от превоза на натоварените контейнери така, че превозът на празни контейнери да участва в привилегирования превоз на натоварени контейнери, доколкото при комбинирания транспорт същият е изключен от разпоредбите относно каботажните превози.
23.
В самото начало следва да се припомни взаимовръзката между Регламент № 1072/2009, който въвежда определени ограничения за каботажните превози, и Директива 92/106, която съдържа разпоредбите относно комбинирания транспорт.
24.
Член 8, параграф 2 от Регламент № 1072/2009, на първо място, предвижда, че каботажните превози, а именно вътрешният автомобилен превоз на товари за чужда сметка или срещу възнаграждение, извършван временно от установен извън приемаща държава членка превозвач, подлежат на определени ограничения. При все това обаче в съображение 16 този регламент уточнява, че не засяга разпоредбите относно входящия или изходящия автомобилен превоз на товари като етап от маршрут при комбиниран транспорт съгласно Директива 92/106. Вътрешните автомобилни превози в рамките на приемащата държава членка, които не са част от операциите по такъв транспорт, попадат от своя страна в обхвата на определението за каботажни операции и следва да отговарят съответно на изискванията на този регламент.
25.
Член 1 от Директива 92/106, на второ място, определя комбинирания транспорт като превоз на товари между държави членки, при който камион или контейнер използва пътната мрежа в началния или крайния етап от маршрута, а през останалата част — релсов път или вътрешни водни пътища, или услуги на морския транспорт, при което тази част надвишава 100 km по въздушна линия и представлява първоначалния или крайния етап от маршрута между точката, в която товарите са били натоварени, и най-близката подходяща товарна железопътна гара за първоначалния етап, и между най-близката подходяща железопътна гара за разтоварване и точката, където товарите са били разтоварени за последната част от превоза, или в радиус, непревишаващ 150 km по права линия от вътрешно водно пристанище или морско пристанище на товарене или разтоварване. Освен това този член уточнява, че тази директива се прилага за операции по комбиниран транспорт, без да се засягат разпоредбите на Регламент № 881/92 (
6
).
26.
С оглед на тези обстоятелства следва да се отбележи, от една страна, че тези два акта се прилагат, без единият да засяга другия, и от друга страна, че нито Директива 92/106, нито Регламент № 1072/2009 се позовават изрично или имплицитно на режима, към който спада превозът на празни контейнери до мястото на натоварване или от мястото на разтоварване на товарите, след или преди операция по комбиниран транспорт.
27.
Всъщност по отношение на каботажните превози съображение 16 от Регламент № 1072/2009 посочва само че са вътрешни автомобилни превози, които не са част от операциите по комбиниран транспорт, предвидени в Директива 92/106.
28.
Както обаче припомних в точка 25 от настоящото заключение, член 1 от тази директива определя комбинирания транспорт чрез посочване на началния и крайния етап на маршрута с автомобилен транспорт като първият се разбира като маршрута между точката, в която товарите са били натоварени, и най-близката подходяща товарна железопътна гара, а вторият — като маршрута между железопътната гара за разтоварване и точката, където товарите са били разтоварени. Член 4 от посочената директива по-конкретно предвижда, че автомобилните превозвачи имат право да извършват, в рамките на операцията по комбиниран транспорт, превоз в първоначалната или последната част от пътния превоз, който е съставна част от операцията по комбиниран транспорт. Не се споменава превозът на празни контейнери преди първоначалната част или след последната част от превоза, нито се уточнява дали такъв превоз е съставна част от комбинирания транспорт.
29.
В член 2, точка 2 от Регламент № 1072/2009 обаче понятието „международен превоз“ е определено като включващо някои пътувания с товар, които се извършват с превозно средство, както и свързаните с тях празни курсове.
30.
В това отношение BAG твърди, че обстоятелството, че такова разграничение между пътуване с товар и празен курс се прави систематично в този регламент, но не и в Директива 92/106, показва, че законодателят на Съюза не е възнамерявал да включи празния курс преди натоварването или след разтоварването на товарите в определението за комбиниран транспорт по смисъла на член 1 от тази директива.
31.
При все това, първо, припомням, че Регламент № 1072/2009 и Директива 92/106, макар да се позовават на един на друг (
7
) и да са част от обща транспортна политика, са отделни правни актове, приети в различни периоди и преследващи свои собствени цели. В този регламент се посочват именно празните курсове, тъй като той има за цел да намали пътуванията без товар на превозните средства, като оптимизира маршрута им чрез либерализирането на каботажните превози, стига те да не се извършват по начин, който създава постоянна или продължителна дейност в съответната държава членка. Следователно позоваването на празните курсове няма същото значение в комбинирания транспорт, за който се поставя не въпросът за оптимизиране на пътуванията без товар на превозните средства, а за реално намаляване на пътните задръствания и на замърсяващите емисии чрез насърчаване на използването на морския или железопътния транспорт.
32.
Второ, от проучването на подготвителните документи за Директива 92/106 е видно, че не е обсъждано разграничението между превоза на натоварени контейнери и превоза на празни контейнери, което не позволява да се твърди, че законодателят на Съюза е приел, че празните курсове преди натоварването или след разтоварването на товара не трябва да попадат в обхвата на понятието „комбиниран транспорт“.
33.
Освен това предложението за директива за изменение на Директива 92/106 (
8
) предвижда нова редакция на член 3 от тази директива, в която се уточнява, че „транспортът на празни товарни единици преди и след превоза на товарите“ е част от отсечката с автомобилен превоз при операция по комбиниран транспорт (
9
).
34.
Европейският парламент е премахнал добавеното посочване на празните курсове (
10
). Освен това той уточнява, че да се разреши празните курсове да не попадат в ограничението за разстояние на отсечките с автомобилен превоз и, обратно на превоза с товар, да не се включва в понятието „комбиниран транспорт“, ще увеличи замърсяващите емисии, което противоречи на целта на Директива 92/106, а именно за намаляване на емисиите чрез насърчаване на възможности за транспорт с ниски равнища на емисии (
11
).
35.
Що се отнася до новата редакция на член 1, параграф 3, втора алинея от Директива 92/106, Парламентът добавя, че ограничението за разстояние за отсечките с автомобилен превоз следва да се прилага и за превоза на празна товарна единица (
12
), което по-скоро предполага, че такъв превоз е именно част от понятието „комбиниран транспорт“ и трябва да бъде подчинен на същото ограничение за разстоянието, тъй като той дори е необходим за частта от превоза с товар.
36.
От своя страна Съветът на Европейския съюз (
13
) предлага да се измени новата редакция на член 1, параграф 2 от Директива 92/106, като понятието „комбиниран транспорт“ се замени с понятието „международен комбиниран транспорт“, който се отнася до превоза на контейнери, независимо дали са натоварени, или празни. В новата редакция на член 1, параграф 3 от тази директива Съветът уточнява обаче, че „превозът на празни товарни единици преди начална или след крайна отсечка с автомобилен превоз (например от или до склад за контейнери) не се счита за част от операция по комбиниран транспорт“.
37.
Въз основа на това стигам до извода, че към момента на приемане на Директива 92/106 въпросът за превоза на празни контейнери не се е поставял и понастоящем се поставя не толкова въпросът дали превозът на празни контейнери преди натоварването или след разтоварването на товара в рамките на комбиниран транспорт по своята същност попада в обхвата на понятието „комбиниран транспорт“, а по-скоро да се установи дали превозът на празни контейнери трябва да се отчита в ограничението за разстояние за отсечките с автомобилен транспорт, и то от гледна точка на стремежа да се насърчават други, по-ефективни и по-малко замърсяващи видове транспорт.
38.
Трето, дори посочването в Регламент № 1072/2009 на празните курсове да е релевантно, това според мен е в подкрепа на идеята, че всеки празен курс, пряко свързан с превоз с товар, е част от една и съща транспортна операция, която трябва да бъде призната като едно цяло, що се отнася до статута, който следва да му бъде предоставен. Превозът на празни контейнери преди натоварването или след разтоварването на товарите в рамките на операцията по комбиниран транспорт е присъщ и необходим за тази операция като такава и следователно е нейна съставна част.
39.
Единственото изключение би било положението, при което самият празен контейнер би представлявал товар, т.е. когато контейнерът е предмет на самостоятелна търговска сделка в рамките на покупка или отдаване под наем. Тогава превозът на празни контейнери би бил част от отделни операции, които не са пряко свързани с транспортна операция на натоварени контейнери и поради това не би трябвало да попадат в обхвата на понятието „комбиниран транспорт“ по смисъла на Директива 92/106, а би трябвало да са подчинени на ограниченията за каботажните превози, предвидени в Регламент № 1072/2009.
40.
В това отношение припомням, че дейността на BW се състои в приемане на пълни контейнери на вътрешен контейнерен терминал за превоз до съответния получател. След разтоварването на товарите вече празните контейнери отново се превозват до вътрешен контейнерен терминал. Накрая, след повторното им натоварване отново се осъществява превозът до вътрешен контейнерен терминал и оттам до пристанища за транспортиране с морски кораб. BW уточнява, че по време на натоварването и разтоварването им пълните контейнери остават на шасито на камиона.
41.
Така, доколкото празният контейнер сам по себе си не се счита за товар, което запитващата юрисдикция следва да провери, въведената от BW система позволява да се отговори на целите на Директива 92/106, които са насочени към намаляване на задръстванията по пътищата.
42.
Всъщност, също като Комисията, считам, че в случай че за превоза на празен контейнер, който непосредствено предхожда превоз на натоварен контейнер, или непосредствено следва такъв превоз, извършван в рамките на комбиниран транспорт, трябва да се прилагат ограниченията относно каботажните превози, то отнасянето на празните контейнери би трябвало да се извършва от национални транспортни оператори въз основа на различни договори за превоз, което би довело до допълнителна финансова и административна тежест и би благоприятствало изцяло автомобилните превози в ущърб на комбинирания превоз. Ще добавя, че доколкото целта на предвиденото в Регламент № 1072/2009 разрешаване на каботажния превоз е именно да се избегнат обратните празни курсове на превозните средства, когато те преминават през приемаща държава членка, би било в противоречие с тази либерализация превозът на празни контейнери да се отчита в максималния брой каботажни превози, които установеният извън приемащата държава членка превозвач има право да извършва в нея.
43.
Разбира се, такъв модел предполага, че установен извън държавата членка превозвач би могъл да извършва неопределен брой операции по комбиниран транспорт, като се има предвид, че за тези операции не се прилагат ограниченията, предвидени в Регламент № 1072/2009.
44.
По този въпрос признавам, че е важно да се гарантира, че транспортните предприятия не могат да се позовават неправомерно на Директива 92/106, за да заобиколят правилата в областта на каботажните превози.
45.
Не мисля обаче, че тълкуване на понятието „комбиниран транспорт“ в смисъл, че превозът на празни контейнери до мястото на натоварване или от мястото на разтоварване на товарите е неразделна част от операция по комбиниран транспорт, може да доведе до заобикаляне на правилата.
46.
В действителност съображение 22 от Регламент (ЕС) 2020/1055 на Европейския парламент и на Съвета от 15 юли 2020 година за изменение на регламенти (ЕО) № 1071/2009, (ЕО) № 1072/2009 и (ЕС) № 1024/2012 с оглед на адаптирането им към развитието в сектора на автомобилния транспорт (
14
) гласи, че следва да бъде възможно държавите членки да се отклоняват от член 4 от Директива 92/106/ЕИО и да прилагат разпоредбите относно каботажа, съдържащи се в Регламент № 1072/2009 за установените извън държавата членка автомобилни превозвачи, които използват пътната мрежа в началния или крайния етап от маршрута на комбинирания транспорт, за да разрешат такива проблеми.
47.
С оглед на тези съображения предлагам на Съда да постанови, че член 1 от Директива 92/106 и член 8 от Регламент № 1072/2009 трябва да се тълкуват в смисъл, че превозът на празни контейнери до мястото на натоварване или от мястото на разтоварване на товарите представлява неразделна част от превоза на натоварените контейнери така, че превозът на празни контейнери участва в привилегирования превоз на натоварени контейнери, доколкото в рамките на комбиниран транспорт същият е изключен от разпоредбите относно каботажните превози, предвидени в този регламент.
V. Заключение
48.
С оглед на всички изложени съображения предлагам на Съда да отговори на поставените от Amtsgericht Köln (Районен съд Кьолн, Германия) преюдициален въпрос по следния начин:
„Член 1 от Директива 92/106/ЕИО на Съвета от 7 декември 1992 година относно създаването на общи правила за някои видове комбиниран транспорт на товари между държавите членки и член 8 от Регламент (ЕО) № 1072/2009 на Европейския парламент и на Съвета от 21 октомври 2009 година относно общите правила за достъп до пазара на международни автомобилни превози на товари
трябва да се тълкуват в смисъл, че
превозът на празни контейнери до мястото на натоварване или от мястото на разтоварване на товарите представлява неразделна част от превоза на натоварените контейнери така, че превозът на празни контейнери участва в привилегирования превоз на натоварени контейнери, доколкото при комбиниран транспорт същият е изключен от предвидените в този регламент разпоредби относно каботажните превози“.
(
1
)	Език на оригиналния текст: френски.
(
2
)	ОВ L 368, 1992 г., стр. 38; Специално издание на български език, 2007 г., глава 7, том 2, стр. 183.
(
3
)	ОВ L 300, 2009 г., стр. 72.
(
4
)	Регламент на Съвета от 26 март 1992 година относно достъпа до пазара при автомобилен превоз на товари в рамките на Общността до или от територията на държава членка или при преминаване през територията на една или повече държави членки (ОВ L 95, 1992 г., стр. 1; Специално издание на български език, 2007 г., глава 7, том 2, стр. 116). Този регламент е отменен и заменен с Регламент № 1072/2009 (вж. член 18 от Регламента).
(
5
)	BGBl. 2012 I, стр. 42.
(
6
)	Вж. бележка под линия 4 от настоящото заключение.
(
7
)	Вж. бележка под линия 4 от настоящото заключение.
(
8
)	Предложение за директива на Европейския парламент и на Съвета за изменение на Директива 92/106/ЕИО относно създаването на общи правила за някои видове комбиниран транспорт на товари между държавите членки (COM(2017) 648 final). Това предложение обаче не произвежда правно действие.
(
9
)	Вж. стр. 22 от това предложение за директива.
(
10
)	Вж. изменение 33 от Доклада относно предложението за директива на Европейския парламент и на Съвета за изменение на Директива 92/106/ЕИО относно създаването на общи правила за някои видове комбиниран транспорт на товари между държавите членки (A8‑0259/2018), стр. 24.
(
11
)	Вж. изменения 48—268, представени от Комисията по околна среда, обществено здраве и безопасност на храните, достъпни на следния интернет адрес: https://www.europarl.europa.eu/doceo/document/TRAN-AM-622152_BG.pdf, стр. 76.
(
12
)	Вж. измененията, цитирани в бележка под линия 11 от настоящото заключение, стр. 61.
(
13
)	Вж. Доклад от 30 ноември 2018 г. (13871/2/18 REV 2) стр. 19 и 20.
(
14
)	ОВ L 249, 2020 г., стр. 17.